
ועדת החוקה, חוק ומשפט
23/04/2014

הכנסת התשע-עשרה
נוסח לא מתוקן

מושב שני
<פרוטוקול מס' 170>
מישיבת ועדת החוקה, חוק ומשפט
יום רביעי, כ"ג בניסן התשע"ד (23 באפריל 2014), שעה 10:00
<סדר היום:>
<תקנות הסניגוריה הציבורית (חובת תשלום של זכאים לייצוג) (הוראת שעה) (תיקון), התשע"ד-2014>
נכחו:

<חברי הוועדה:> 
דוד רותם – היו"ר
<מוזמנים:> 
	עו"ד יפעת רווה
	–
	משרד המשפטים

	אילנה חן
	–
	קמ"ד תביעות, המשרד לביטחון הפנים

	ד"ר חגית לרנאו
	–
	סגנית הסניגורית הציבורית הארצית, סנגוריה ציבורית

	רחלי חפץ
	–
	מתמחה, סנגוריה ציבורית

	שמעון מלכה
	–
	דובר ועדת החוקה, חוק ומשפט


<ייעוץ משפטי:>
אפרת חקאק
<רכזת בכירה בוועדה:>
תמי ברנע
<קצרנית פרלמנטרית:>
אושרה עצידה
<תקנות הסניגוריה הציבורית (חובת תשלום של זכאים לייצוג) (הוראת שעה) (תיקון), התשע"ד-2014>
<היו"ר דוד רותם:>
שלום לכולם. היום נעסוק בתקנות הסנגוריה הציבורית (חובת תשלום של זכאים לייצוג) (הוראת שעה) (תיקון), התשע"ד-2014.
אני לא יודע למה זה הגיע ברגע האחרון שאנחנו צריכים לקבוע את זה לתקופת פגרה. אבל כן, אני מבין שזה נגמר בשבת.

<יפעת רווה:>
לא, לא. אנחנו דווקא השתדלנו להגיע קודם, אבל בעצת הייעוץ המשפטי באמת כשדברים מסתיימים בתוך פגרה זה דבר לא טוב וזה גורם לנו תקלות. אנחנו רואים את זה גם בדברים אחרים. לכן, לפעם הבאה אנחנו מקבלים את ההמלצה של אפרת שזה יסתיים ב-1 ביוני 2015 ולא בתוך פגרה.

<היו"ר דוד רותם:>
כדי שנוכל לדון בזה בצורה רצינית.

<יפעת רווה:>
כן, כן. גם מבחינתנו זה לא נוח וזה לא טוב.

<היו"ר דוד רותם:>
בסדר, אתם צודקים.

חגית, זה תקנות שלכם.
<חגית לרנאו:>
קודם כל, באמת תודה לוועדה שהתגייסה למרות האיחור לקיים דיון בפגרה. זה ברור שזה לא ברור מאליו, אז תודה.

אנחנו שלחנו, וגם זה כך קצת ברגע האחרון, ממש אתמול אחרי הצהריים..

<היו"ר דוד רותם:>
היום.

<חגית לרנאו:>
היום. שלחנו את המידע לגבי שנת 2013. למעשה, זה הדיווח השני, אבל צריך לראות שהדיווחים הם קצת חופפים כי את הדיווח הראשון עשינו במלאת שנה להפעלת האגרות, בעצם עד יוני 2013, ואת הדיווח השני עשינו רק לגבי שנת 2013.

<היו"ר דוד רותם:>
האם את יכולה להסביר לי? אתם העברתם למרכז לגביית קנסות 3,855,000 שקלים והם גבו מזה 1,216,000. זה פער עצום. 
<חגית לרנאו:>
כל התהליך הזה היה עם הרבה עבודה מול המרכז לגביית קנסות. אנחנו יודעים שההפעלה שלהם של אמצעי הגבייה היא הפעלה שיש לה זמן והיא הולכת ומתעצמת. כן אפשר לראות שנעשה שיפור גדול בסכומי הגבייה על-ידי המרכז לגביית קנסות יחסית לדיווח הקודם ששם הם גבו כחצי מיליון ובדיווח הזה הם גבו כמיליון מאתיים, אז רואים שכן הליכי הגבייה שלהם הולכים ומשתפרים. מה שנשאר די קבוע זה התשלום שאותו אנשים משלמים לפני שנוצר להם חוב שהוא היה מיליון וחצי ונשאר מיליון וחצי. אני מניחה שבשנה הבאה שיעור הגבייה שלהם יהיה גבוה יותר. גם צריך לקחת בחשבון שאולי חלק מהאוכלוסייה היא אוכלוסייה שבאמת אין פוטנציאל גבייה, זאת אומרת שהיא באמת לא יכולה לשלם. אני אומר שממש בתחילת שנת 2014 הגענו איתם להסכם שמהרגע שהחוב עובר אליהם גם בקשות לפטורים עוברים אליהם והם יטפלו גם בבקשות לפטורים שהוא הסכם שמבחינה מינהלתית בטח נוח לנו. לפני זה הבקשות לפטורים נשארו אצלנו וזה יצר לא מעט בעיות.
<היו"ר דוד רותם:>
מה עמדתכם לגבי זה שאני אאריך את התקנות בשישה חודשים?

<יפעת רווה:>
למה?

<היו"ר דוד רותם:>
כמו שאת אמרת את זה, זו הצעה של הייעוץ המשפטי פה להאריך את זה עד 2015.

<יפעת רווה:>
2015 - שנה וחצי.

<אפרת חקאק:>
יוני 2015.

<חגית לרנאו:>
אנחנו הבנו שהיו שתי הצעות: אחת היא עד ינואר 2015, ואחת היא עד יוני 2015 - או בשישה חודשים או ב-14 חודשים. אנחנו חשבנו שזה עדיף שזה יהיה ב-14 חודשים כי זה יאפשר לנו לאסוף את המידע בינואר 2015, להכין דוח, להציג אותו קודם כל למנכ"לית ולאוצר. ההנחה היא שגם בשלב הבא התקנות האלה יעוצבו להיות תקנות קבע ולא הוראת שעה אז צריך יהיה תהליך של הפקת לקחים.
<היו"ר דוד רותם:>
אבל צריך שיהיה דיון רציני ואמיתי בזה, לא ככה מהיום למחר בפגרה שמגישים את הדוח ביום האחרון.

<חגית לרנאו:>
נכון, אין ספק. זה לא יקרה שוב. אם אדוני יאריך עד לינואר 2015 מה שיקרה זה שאנחנו נתחיל כבר עכשיו. אנחנו הוצאנו דוח.

<היו"ר דוד רותם:>
לא, זה יאורך ב-14 חודש.

<חגית לרנאו:>
14 חודש. 14 חודש זה נראה לנו נכון יותר, זה ייתן לנו מידע לזמן רב יותר. אם אדוני יראה, יש גם קבוצה מאוד גדולה של לקוחות של עצורים ואסירים. בשלב הזה למעשה אין גבייה אפקטיבית מהם בגלל שאנחנו לא יודעים. אין לנו מנגנון מול שב"ס לדעת מה תאריך השחרור שלהם. זה כנראה משהו שבינואר 2015 ייפתר ותהיה לנו יכולת לעבוד מול המערכת של שב"ס. אנחנו חושבים שלהאריך ב-14 חודשים זה נכון יותר.
<היו"ר דוד רותם:>
זה נכון, זה נראה לכם. משרד המשפטים, גם לכם נראה 14 חודשים.
<יפעת רווה:>
לגמרי.
<היו"ר דוד רותם:>
טוב. עד איזה תאריך?

<יפעת רווה:>
1 ביוני 2015.

<היו"ר דוד רותם:>
1 ביוני 2015 - טוב. יש מישהו שמתנגד ל-1 ביוני 2015? לא. פה אחד אושר לכם עד 1 ביוני 2015.

<אפרת חקאק:>
יש לי הערה לנוסח. בנוסח שקיבלנו יש טעות בהפניה לסעיפים לחוק הסנגוריה הציבורית ולכן אנחנו נתקן את זה. כתוב: 22 ו-23א רבתי. זה אמור להיות 22א רבתי ו-23 - תיקון לנוסח.

שוב, בשנה הבאה נבקש לעשות דיון הרבה יותר מעמיק עם כל הגורמים, עם המרכז לגביית קנסות, ולהבין בדיוק כמה גובים, למה, מתי וכו'.

<היו"ר דוד רותם:>
בסדר.

<אפרת חקאק:>
ודבר אחרון - הפרסום צריך להיות מחר.

<יפעת רווה:>
כן, כן. אני עכשיו אעביר לך את הנוסח המתוקן. 

<היו"ר דוד רותם:>
אנחנו לא נאריך אותם בשישה חודשים מיום פרסומן, אלא אנחנו נקבע תאריך.

<יפעת רווה:>
כן, ל-1 ביוני 2015.

<היו"ר דוד רותם:>
אוקיי, בסדר גמור.

<יפעת רווה:>
זה רעיון טוב לכל הוראות השעה.

<אפרת חקאק:>
נכון. גם לקבוע תאריך וגם שהתאריך לא יהיה בפגרה.

<היו"ר דוד רותם:>
מי בעד?

הצבעה
בעד – פה אחד
תקנות הסנגוריה הציבורית (חובת תשלום של זכאים לייצוג) (הוראת שעה) ( תיקון), התשע"ד-2014 נתקבלו.
<היו"ר דוד רותם:>
אושר פה אחד בהסכמת משרד המשפטים.

אני נועל את הישיבה.

<הישיבה ננעלה בשעה 10:10.>
